สวัสดีค่ะ แฟนหนูเริ่มกินยาต้านเชื้อเมื่อวันที่18 มีนาคม พอผ่านไป2อาทิตย์เขาผื่นแดงขึ้นเต็มตัว นัดดูอาการวันที่ 1 เมษายน บอกว่าน่าจะแพ้ตัวนั้น แล้วได้เปลี่ยนมากินตัว Teevir แทน แฟนเขาบอกว่ากินวันแรกแล้วมีอาการแสบร้อนข้างในตัว คันอยู่ข้างใน จนนอนไม่ได้ หงุดหงิดใส่อารมณ์เสียใส่หนูตลอด ปกติเขาเป็นคนหงุดหงิดง่ายอยู่แล้ว ยิ่งกินยายิ่งร้อนง่ายกว่าเดิมมาก ตอนนี้เขาเริ่มไม่อยากกินยาต่อแล้ว จะหยุดยาเอง เค้าบอกว่าเค้าไม่น่าจะเป็นจะไปตรวจเลือดใหม่ ทำไมเค้าเป็นแล้วหนูไม่เป็น คนอื่นกินไม่เห็นจะมีอาการแบบเค้าเลย ทั้ง ๆ ที่ตรวจเลือดไป 3 รอบแล้ว ครั้งแรกตอนที่หนูไปฝากครรภ์ ครั้งที่สองตอนรู้ผลเลือดแล้วคุณให้เจาะตรวจใหม่ ครั้งที่สามตอนจะเริ่มรับยาต้าน อยากทราบอาการหรือผลข้างเคียงของยาตัวนี้จริง ๆ ค่ะ คุณเจ้าของเคสของแฟนบอกว่ามันจะมีอาการแบบนี้ไปประมาณหนึ่งเดือนแล้วจะหายไปเอง แต่แฟนเค้าจะเลิกกินยา หนูไม่รู้จะทำยังไงจะพูดยังไงให้เค้ากินยาต่อแล้วค่ะ
สวัสดีค่ะ โรค hiv คือการติดเชื้อไวรัสชนิดหนึ่งที่ทำให้ระดับภูมิคุ้มกันในร่างกายต่ำลง จนติดเชื้อฉวยโอกาสที่รุนแรงเช่นเชื้อราในปอด ในสมองและมักจะเสียชีิวิตจากเชื้อฉวยโอกาสมากที่สุด โดยหากตรวจเลือดเจอว่ามีโรค hiv แล้ว และตรวจพบว่าระดับภูมิคุ้มกันในร่างกายลดต่ำจนถึงระดับหนึ่ง จะเป็นข้อบ่งชี้ในการรับประทานยาต้านไวรัสยา Teevir เป็นยาต้านไวรัสที่มีส่วนประกอบของยา 3 ตัวได้แก่ Tenofovir Emtricitabine และ efaviren การทำเป็นยารวมเพื่อจะได้กินได้ง่ายขึ้นค่ะ ผลข้างเคียงที่อาจเกิดจากยาในช่วงแรกได้แก่ ปวดศีรษะ คลื่นไส้ อาเจียน ท้องเสีย ท้องอืด นอนไม่หลับ ฝันร้าย มีผื่นขึ้นเล็กน้อย ซึ่งน่าจะเป็นอาการที่แฟน ประสบอยู่ ซึ่งใช้เวลาประมาณ 1-3 เดือนอาการเหล่านี้จะค่อยๆหายไปได้เองค่ะผลข้างเคียงอื่นๆที่สำคัญของยาเช่น ภาวะซีด ตับหรือตับอ่อนอักเสบเฉียบพลัน ชาปลายมือปลายเท้า นิ่วในไต ซึ่งพบได้ทุกช่วงของการกินยา โดยแพทย์ผู้รักษาจะทำการเจาะเลือดตรวจดูเป็นระยะ และเมื่อไปรับยาแพทย์ก็จะถามอาการที่อาจเป็นผลข้างเคียงทุกครั้งอยู่แล้วค่ะแนะนำว่าควรจะกินยาทุกวันติดต่อกันไม่ขาดยานะคะ เนื่องจากโรคนี้สำคัญก็คือต้องกินยาต้านไวรัสทุกวันตรงเวลา เพื่อควบคุมปริมาณเชื้อไวรัสในร่างกายให้ได้ค่ะ หากควบคุมปริมาณเชื้อไวรัสในร่างกายไว้ได้ อาจมีภาพชีิวิตและอายุขัยได้ใกล้เคียงคนปกติค่ะ และที่สำคัญห้ามขาดการรักษาเด็ดขาด ทั้งหมดนี้ก็ทำเพื่อสุขภาพของแฟนเองนะคะ